“ซีพี ฟู้ดเวิลด์” รุกธุรกิจ Snack Boxต่อยอดจากศูนย์อาหาร -Catering
ซีพีเอฟ ผู้ดำเนินธุรกิจ “ซีพี ฟู้ดเวิลด์” เดินหน้าสู่การเป็นผู้ให้บริการด้านอาหารทุกรูปแบบ รุกขยายธุรกิจให้บริการอาหารกล่องในรูปแบบ Meal Box และ Snack Box เพิ่มขึ้นในต้นปี 2559 นี้ ต่อยอดจากธุรกิจศูนย์อาหาร และ Catering ที่ได้รับการยอมรับจากลูกค้าในเรื่องคุณภาพและความปลอดภัยของอาหาร และการบริการที่เป็นมืออาชีพ 
13 ม.ค. 2559


นายอมร อำไพรุ่งเรือง รองกรรมการผู้จัดการ บริษัท เจริญโภคภัณฑ์อาหาร จำกัด (มหาชน) หรือ CPF ซึ่งดูแลธุรกิจการให้บริการด้านอาหาร “ซีพี ฟู้ดเวิลด์” กล่าวว่า บริษัทฯ ชูความเชี่ยวชาญด้านธุรกิจอาหารครบวงจร ซึ่งสามารถควบคุมคุณภาพการผลิตอาหารถูกอนามัย ได้มาตรฐาน  สามารถรับประกันคุณภาพ และตรวจสอบย้อนกลับได้ตลอดห่วงโซ่อาหารอย่างเป็นระบบ เร่งขยายธุรกิจบริการอาหารใน 2 รูปแบบประกอบด้วย ธุรกิจศูนย์อาหาร (Food Court) ภายใต้แบรนด์ “ซีพี ฟู้ดเวิลด์”  และ ธุรกิจจัดเตรียมและเสิร์ฟอาหารและเครื่องดื่มนอกสถานที่ (Catering) และมีแผนสร้างการเติบโตในปี 2559 นี้ โดยขยายสู่ธุรกิจอาหารกล่อง เพื่อก้าวเป็นผู้ให้บริการด้านอาหารทุกรูปแบบ (Food Service Provider) เป็นการเพิ่มทางเลือกให้กับผู้บริโภค และร่วมพัฒนาตลาดฟู้ดเซอร์วิสไทยสู่มาตรฐานสากล
โดยบริษัทมองธุรกิจผู้ให้บริการอาหารมีแนวโน้มเติบโตอย่างต่อเนื่อง แนวโน้มพฤติกรรมของผู้บริโภคในปัจจุบันที่ให้ความสำคัญกับสินค้าและบริการด้านอาหารที่มีทั้งคุณภาพ ปลอดภัย ได้มาตรฐาน และความสะดวกรวดเร็ว ทั้งนี้ ในปี 2559 นี้ บริษัทตั้งเป้าขยายธุรกิจศูนย์อาหารเพิ่มอีก 5 สาขา เน้นทำเลที่มีคนเมืองใช้บริการหนาแน่น เช่น โรงพยาบาล อาคารสำนักงาน และสถาบันการศึกษา ที่มีขนาดพื้นที่ตั้งแต่ 500 ตารางเมตร ถึง 2,000 ตารางเมตร และตั้งเป้าขยายธุรกิจ Catering เพิ่มอีก 6 แห่ง โดยเน้นเจาะลูกค้ากลุ่มโรงพยาบาลและสถาบันการศึกษาชั้นนำทั่วประเทศ 
“ในเดือนกุมภาพันธ์นี้ บริษัทฯ เตรียมเปิดให้บริการด้านอาหารกล่อง ครอบคลุม ทั้งอาหารหลัก และอาหารว่าง (Meal Box /Snack Box) โดยใช้จุดแข็งจากธุรกิจ Catering ของบริษัทฯที่มีทีมนักโภชนาการให้คำปรึกษาลูกค้าและคิดพัฒนาเมนูอาหารใหม่ที่หลากหลาย เพื่อเพิ่มทางเลือกให้กับผู้บริโภคและตอบโจทย์ความต้องการเฉพาะด้าน เช่น เมนูอาหาร และของว่างเพื่อสุขภาพ เน้นเจาะลูกค้ากลุ่มสายการบิน สถาบันการศึกษา ผู้จัดการประชุมและสัมมนา ทั้งนี้ ในปีแรกบริษัทจะเน้นลูกค้าในพื้นที่กรุงเทพฯ ก่อน คาดว่าจะได้รับการตอบรับเป็นอย่างดี” นายอมรกล่าว
ปัจจุบัน บริษัทดำเนินธุรกิจศูนย์อาหารในโรงพยาบาล และสถาบันการศึกษารวม 5 สาขา  โดยมีสาขาแรก ที่โรงพยาบาลศิริราช ปิยมหาราชรุณย์  โรงพยาบาลจุฬาลงกรณ์ ศูนย์อาหารมหาวิทยาลัยธรรมศาสตร์ ศูนย์รังสิต  สถาบันการจัดการปัญญาภิวัฒน์ ซึ่งได้รับการตอบรับจากลูกค้าที่ดี และเมื่อปลายปี 2558 ที่ผ่านมา บริษัทเปิดศูนย์อาหารแห่งใหม่เป็นสาขาที่ 5 ที่ ศูนย์ราชการเฉลิมพระเกียรติฯ ถนนแจ้งวัฒนะ ที่ชูความหลากหลายของเมนูอาหารของแบรนด์ชั้นนำ และแบรนด์ซีพี ตั้งแต่ อาหารหลัก อาหารทานเล่น ขนม เครื่องดื่ม ผลไม้ ตอบโจทย์ความต้องการเรื่องคุณภาพ ถูกอนามัย และความสะดวกรวดเร็ว มีการตรวจสอบคุณภาพและความสะอาดอย่างใกล้ชิดจากทีมงานภายในและภายนอก 
ส่วนธุรกิจบริการจัดเตรียมอาหารและเครื่องดื่ม รวมถึงการเสิร์ฟอาหารถึงห้องนั้น บริษัทมีจุดแข็งตรงที่การมีทีมเชฟและนักโภชนาการที่ทำงานร่วมกับแพทย์และผู้เชี่ยวชาญ เพื่อศึกษาและพัฒนาเมนูอาหารขึ้น ตอบโจทย์ความต้องการของลูกค้าที่เน้นเมนูอาหารเฉพาะด้าน โดยเฉพาะผู้ป่วย ที่มีทั้งความอร่อย มีคุณค่า ปลอดภัย  ถูกอนามัย และการบริการแบบมืออาชีพ  ซึ่งปัจจุบันบริษัทให้บริการ Catering แก่ 3 หน่วยงาน ได้แก่ สนามแข่งรถบุรีรัมย์ โรงพยาบาลพระราม 9 และโรงพยาบาลเอกชล 1 จังหวัดชลบุรี
นายอมรกล่าวว่า ผู้บริโภคปัจจุบันต้องการความสะดวกรวดเร็ว ควบคู่กับสินค้าและบริการที่มีคุณภาพสูง ปลอดภัย ได้มาตรฐานเชื่อใจได้ ดังนั้น ธุรกิจ Food Service Provider จึงเป็นการต่อยอดความเชี่ยวชาญการเป็นผู้ผลิตอาหารครวบวงจรของบริษัทฯ เพื่อส่งมอบผลิตภัณฑ์และบริการที่ผ่านการบริหารจัดการด้วยเทคโนโลยีที่ทันสมัย ได้มาตรฐานสากล เป็นทางเลือกหนึ่งของผู้บริโภคที่มีความต้องการเฉพาะด้านในปัจจุบันได้อย่างตรงจุดมากขึ้น./  